text: Derfor havnede 40.000 spejdere i Sønderborg
  22 juli 2017 kl. 11.07
  Det er efterhånden knap fire år siden, at Sønderborg Kommune sendte en ansøgning afsted om at lægge jord til de 40.000 spejdere, der i dag slår lejr på Kær Vestermark.
  Da Spejdernes Lejr 2012 sluttede i Holstebro, gik arbejdet i gang med at kigge fem år frem – mod lejren i år 2017. Og noget af det første, der skulle på plads, var placeringen. Da ansøgningsfristen udløb i november 2013, havde 20 danske kommuner søgt om værtsskabet for lejren i 2017.
  Feltet blev så indsnævret til fire kommuner: Frederikshavn, Kerteminde, Slagelse og Sønderborg, og herefter var det op til et udvalg at vurdere kommunernes ansøgninger.
  I ansøgningen fra Sønderborg Kommune blev der blandt andet lagt stor vægt på ambitionen om at lave en bæredygtig landslejr, der passer fint med kommunens mål om at blive CO2-neutral i 2029.
  - Det handler om at skabe en bæredygtig fremtid i forhold til især jordens ressourcer og jordens velbefindende, men også i forhold til sundheden i menneskets krop og sjæl. Vi håber, at børn og unge vil hjælpe Sønderborg på vej mod en CO2- neutral fremtid, og at de vil blive ambassadører for visionen i hele verden, lyder det blandt andet i ansøgningen.
  Valget af Sønderborg som værtsby blev offentliggjort i marts 2014, og siden da har kommunen og spejderne arbejdet intenst på at få hele arrangementet planlagt og udført. 
  - Her vrimler det med ildsjæle, som vil stå i kø for at hjælpe og gøre en indsats, skrev daværende borgmester, Aase Nyegaard, i ansøgningen.
  Læs Sønderborg Kommunes ansøgning her på kommunens hjemmeside.
  